**Jari Litmanens** (somu: *Jari Litmanen*; dzimis 1971. gada 20. februārī Lahti, Somijā) ir bijušais somu futbolists. Karjeras laikā pārstāvējis Somijas klubus *Reipas*, HJK, *MyPa* un *Lahti*, kā arī spēlējis ārzemēs *Barcelona*, *Liverpool*, Amsterdamas "Ajax", *Hansa Rostock* un *Malmö FF* komandās. Bijis Somijas futbola izlases kapteinis, aizvadījis 137 spēles izlasē.

Karjera
-------

### Klubos

Karjeru sācis dzimtās pilsētas Lahti komandā *Reipas*. 1991. gadā pievienojās Somijas titulētākajam klubam Helsinku HJK, tomēr tajā aizvadīja tikai vienu sezonu un 1992. gada sezonu uzsāka citā Somijas klubā *MyPa*.

1992. gada jūlijā parakstīja līgumu ar Nīderlandes vienību Amsterdamas "Ajax". Tajā aizvadīja septiņas sezonas, četras reizes kļūstot par *Eredivisie* čempionu. 1994.—1995. gada sezonā ar *Ajax* kļuva par UEFA Čempionu līgas uzvarētāju. Nākamajā sezonā kļuva par Čempionu līgas labāko vārtu guvēju, bet komanda aizkļuva līdz finālam, tajā piekāpjoties Turīnas "Juventus". 1995. gadā ieguva trešo vietu *France Football* prestižās balvas Zelta bumbas (*Ballon d'Or*) balsojumā.

1999. gada pārgāja uz Spānijas *La Liga* klubu *FC Barcelona*, ko tobrīd vadīja nīderlandiešu treneris Luijs van Gāls, pie kura Litmanens iepriekš bija spēlejis *Ajax* rindās. Tomēr savainojumu dēļ nespēja parādīt savu labāko sniegumu un 2001. gada janvārī komandu atstāja, pārnākot uz Anglijas Premjerlīgas klubu *Liverpool*. 2001. gadā *Liverpool* uzvarēja UEFA kausā, tomēr Litmanens nevarēja piedalīties finālā savainojuma dēļ. 2002. gada jūlijā atgriezās *Ajax* komandā, kur aizvadīja vēl divas sezonas, 2004. gadā vēlreiz uzvarot *Eredivisie* čempionātā. 

Vēlāk ir spēlējis arī Vācijas klubā *Hansa Rostock* un Zviedrijas klubā *Malmö FF*, kā arī Somijas komandas *FC Lahti* sastāvā. 2008. gadā parakstīja līgumu ar Anglijas klubu *Fulham*, tomēr veselības problēmu dēļ nevienu oficiālu spēli tajā neaizvadīja. Karjeru noslēdza 2011. gadā Helsinku kluba HJK rindās.

### Izlasē

Somijas izlasē debitēja 1989. gada 22. oktobrī draudzības spēlē pret Trinidādu un Tobāgo. Pirmos vārtus izlases labā guva 1991. gada 16. maijā spēlē pret Maltu. Litmanens bija Somijas izlases kapteinis no 1996. līdz 2008. gadam, kā arī vēlāk dažās atsevišķās spēlēs. Savu simto spēli izlasē aizvadīja 2006. gada 25. janvārī pret Dienvidkoreju. Kopumā izlases rindās nospēlēja 137 spēles un guva 32 vārtus. Pašlaik ir visvairāk spēles aizvadījušais un, līdz 2021. gadā viņu pārspēja Tēmu Puki, arī visvairāk vārtus guvušais Somijas izlases spēlētājs.

Sasniegumi
----------

**MyPa**

* Somijas kauss: 1992

**Ajax**

* Eredivisie: 1993–94, 1994–95, 1995–96, 1997–98, 2003–04
* KNVB beker: 1992–93, 1997–98, 1998–99
* Nīderlandes Superkauss: 1993, 1994, 1995
* UEFA Čempionu līga: 1994–95
* UEFA Superkauss: 1995
* Starpkontinentālais kauss: 1995

**Liverpool**

* FA kauss: 2000–01
* Anglijas Līgas kauss: 2000–01
* FA Community Shield: 2001
* UEFA kauss: 2000–01
* UEFA Superkauss: 2001

**HJK**

* Veikkausliiga: 2011
* Somijas kauss futbolā: 2011

**Individuālie sasniegumi**

* Somijas gada futbolists: 1990, 1992, 1993, 1994, 1995, 1996, 1997, 1998, 2000
* Veikkausliiga gada labākais spēlētājs: 1990
* Eredivisie labākais vārtu guvējs: 1993–94
* Somijas gada sportists: 1995
* UEFA Čempionu līgas labākais vārtu guvējs: 1995–96

Atsauces
--------

1. ↑  «UEFA Champions League 1995/96 - History - Statistics» (angļu). UEFA. Skatīts: 2017. gada 22. novembrī.
2. ↑  «European Footballer of the Year ("Ballon d'Or") 1995» (angļu). RSSSF. Skatīts: 2017. gada 22. novembrī.
3. ↑  «Jari Litmanen - national football team player». *eu-football.info* (angļu). Skatīts: 2017. gada 22. novembrī.
4. ↑  «Finland - International Player Records» (angļu). RSSSF. Skatīts: 2017. gada 22. novembrī.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Jari Litmanens***.
* *Munzüger Sport* profils (vāciski)
* *WorldFootball* profils (angliski)
* *National-Football-Teams* profils (angliski)
* *Transfermarkt* spēlētāja profils (angliski)
* *Eu-football.info* profils (angliski)
* *FBref* spēlētāja profils (angliski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 287147266654935481069
* ISNI: 0000 0004 8448 7409

 |

 |